Accu-pack 9,6 V, 1,4 Ah, NiCd (631746000) | Metabo Elektrisch gereedschap. Metabo België
< terug U bent nu hier: Toebehoren Toebehoren accumachines Accu-packs NiCd	Accu-pack 9,6 V, 1,4 Ah, NiCd (631746000) Art. nr.: 631746000 Los amptenare se pensioen uit! | Netwerk24
Los amptenare se pensioen uit!
Deur Judith February 03 Oktober 2017 00:01
Waar die waarheid oor die Openbare Beleggingskorporasie (OBK) lê, kan ’n mens maar net raai.
Die finansminister, Malusi Gigaba, en sy adjunk, Sifiso Buthelezi, het verlede week saam met Dan Matjila, uitvoerende hoof van die OBK, ’n verenigde front voorgehou en gesê OBK-geld sal nié vir reddingsboeie vir die SAUK en ander mislukte staatsbeheerde ondernemings (SBO’s) gebruik word nie.
Dít nadat Matjila aan die media gesê het dat Gigaba en Buthelezi “die kluis se sleutel” soek.
Julius Malema, EFF-leier, het ook twiets uitgestuur oor planne om glo van Matjila ontslae te raak en met iemand anders te vervang.
Matjila beweer sy kommentaar is misverstaan.
Maar kan Gigaba se uitsprake geglo word? Om die situasie te verstaan moet teruggegaan word na die afdanking van Pravin Gordhan en Mcebisi Jonas, onderskeidelik voormalige minister en adjunkminister van finansies.
Geen steekhoudende rede is nog vir hul afdanking verskaf nie, behalwe dat hulle ’n skans teen die kaping van SBO’s was. Hulle was onwillig om nóg openbare geld te gebruik om korrupte en wanbestuurde SBO’s soos Eskom en die SAL te red voordat die korporatiewe bestuur verbeter en korrupte bestuurders afgedank word.
Hul opvolgers is Gigaba, wat deur sy verbintenis met die Guptas gekompromitteer is, en Buthelezi, wat in ’n tyd van ongebreidelde wanbestuur en korrupsie by Prasa die voorsitter was.
As adjunkminister is Buthelezi die voorsitter van die OBK, wat R1 900 miljard in die staatspensioenfonds bestuur.
Dit lyk of Gigaba druk uitoefen op Matjila vir ’n lening van miljarde om die SAL te red
Dit lyk of Gigaba druk uitoefen op Matjila vir ’n lening van miljarde om die SAL te red. Op die koop toe wil hy die staat se belang in Telkom aan die OBK verkoop.
Die OBK is ongetwyfeld die volgende frontlinie wat plundering betref. Ons hoef nie meer te twyfel hoekom Gordhan en Jonas afgedank is nie.
Oor die afgelope jare het hierdie tipe storie meestal geëindig met die afdanking van die een wat die plunderaars probeer keer en die aanstelling van ’n korrupte, gekompromitteerde individu.
Selfs meer ontstellend is dat ons énigsins oor die ondenkbare moontlikheid van ’n OBK-strooptog bespiegel. Dit is ysingwekkend, selfs in die Zuma-jare waar enigiets moontlik lyk.
Die implikasies is verreikend vir miljoene gewone werkers. Polisielede, onderwysers en alle staatsamptenare moet strate toe as ’n waarskuwing aan Zuma en sy trawante dat nie met hul pensioene gedobbel kan word nie.
Gigaba en Buthelezi handel onverantwoordelik met staatsamptenare se toekoms. Daar is ’n vertrouensverbond tussen die staat en sy werknemers dat hulle aan die einde van hul diensjare wel die geld sal kry wat hulle in hul pensioenfondse inbetaal het. Daardie vertroue is van deurslaggewende belang vir hul geborgenheid.
Dat Zuma en sy bende sodanige plundering enigsins oorweeg, toon ons het nou ’n nuwe vlak van dringendheid rakende mobilisering teen staatskaping bereik. Ons kan nie tot Desember vir ’n wonderwerk by die ANC-konferensie wag nie – dit gaan nie gebeur nie.
Cosatu het verlede week ’n beroep vir “die moeder van alle stakings” teen staatskaping gedoen.
Daar sal veel meer aktivisme oor sektore heen moet wees om die endemiese plundering stop te sit. Dit is nóú die tyd om die ekonomie tot stilstand te dwing en te protesteer soos die burgers van Suid-Korea en Brasilië, wat ’n president tot ’n val gebring het.
Die boodskap moet duidelik wees: Moenie aan staatsamptenare se pen­sioengeld raak nie.
Meer oor: Judith February | Politiek | Obk | Rubrieke
Mag Grondwet en howe ons red
Judith February bied Van Zyl Slabbert-lesing aan
Leer (kern)lesse uit die verlede
Sal die ANC teen Zuma opstaan?